માટુંગાની બીજી એક ખાસિયત એ છે કે એ આખા મુંબઈનું એક નાનું સ્વરૂપ પણ છે. માટુંગામાં તમને ગુજરાતી પણ મળે, પંજાબી પણ મળે, કૅથલિક સોસાયટી પણ છે, ટિપિકલ મરાઠી પરંપરા ધરાવતા લોકો પણ છે, રિસર્ચ કે સ્ટડી કરવા માટે આવેલા ફૉરેનર્સ પણ જોવા મળે અને પારસીઓ પણ જોવા મળે. મુંબઈનું એક પણ પરું આટલું વૈવિધ્ય ધરાવતું હોય એવું મેં તો જોયું નથી. બોરીવલી અને કાંદિવલીમાં તમને ગુજરાત દેખાય, પરેલ મહારાષ્ટ્રિયન લાગે, સાઉથ મુંબઈના કેટલાક વિસ્તારોમાં પંજાબીપણું દેખાય તો કેટલીક જગ્યાએ માત્ર પારસીઓ જ દેખાય; પણ માટુંગા એક જ એવું છે જે ટોટલી કૉસ્મોપૉલિટન રહ્યું છે.